|  |
| --- |
|  |
| Til høringsparterne på vedlagte høringsliste | 11. april 20192019-461 |

**Høring over udkast til bekendtgørelse om parkeringskort for personer med handicap og institutionskort**

Transport-, Bygnings- og Boligministeriet sender hermed vedlagte udkast til bekendtgørelse om parkeringskort for personer med handicap og institutionskort i høring.

Udkastet skal ses i lyset af, at der er bredt politisk ønske om, at det fremadrettet skal være muligt at udstede særlige parkeringskort til køretøjer, som er tilknyttet en institution. Institutionskortet vil være en ren national ordning, som dermed kun kan anvendes i Danmark. Kortene udformes på orange baggrund for at sikre, at det ikke kan forveksles med det personligt udstedte blå parkeringskort.

Bekendtgørelsesændringen vedrører således ikke reglerne for udstedelse af personlige parkeringskort, bortset fra en lille justering i § 3, stk. 4, hvorefter det ikke længere vil blive krævet, at en lægeerklæring skal afgives af ansøgerens sædvanligt benyttede læge, men blot af en autoriseret læge.

Hvad angår de nye regler om institutionskortene foreslås det overordnet, at:

* Et institutionskort udstedes til institutioner eller botilbud, der opfylder betingelserne i bekendtgørelsens § 9, jf. § 1, stk. 2.
* Det er Danske Handicaporganisationers Brugerservice, som behandler og afgør en ansøgning om et institutionskort, jf. § 2, stk. 1.
* Ansøgere af et institutionskort skal erklære, at der er en eller flere beboere tilknyttet institutionen, som har stærkt reduceret gangdistance, varig nedsættelse af funktionsevnen eller lignende helbredsmæssige forhold, der i væsentlig grad forringer eller vanskeliggør evnen til at færdes, jf. § 3, stk. 6.
* Institutionskortet udstedes eller fornyes med gyldighed for 5 år, jf. § 4, stk. 3.
* Institutionskortet kan udstedes til de oplistede institutioner i § 9, stk. 1.
* Institutionskortet må kun anvendes i Danmark og kun i forbindelse med befordring af beboere, der er tilknyttet institutionen, og som har et behov, der nødvendiggør brug af kortet, jf. § 10, stk. 1.
* Der gælder de samme parkeringslempelser ved brug af institutionskortet som ved personligt udstedte parkeringskort, jf. §§ 14-16.
* Udstedelse og fornyelse af et institutionskort koster 425 kr., jf. § 18.
* Kortets udseende fremgår af bilag 2, hvor det bl.a. fremgår, at kortet skal være udformet med orange baggrund, som skal sikre, at der ikke kan opstå forvirring om, hvorvidt der er tale om et institutionskort eller et personligt udstedt parkeringskort.

Høringsmaterialet vil blive gjort tilgængeligt på Høringsportalen.dk.

Transport-, Bygnings- og Boligministeriet skal venligst bede om eventuelle bemærkninger **senest onsdag d. 1. maj 2019**.

Høringssvar bedes sendt til trm@trm.dk samt arp@trm.dk.

Eventuelle spørgsmål kan rettes til fuldmægtig Anders Petersen på 20 69 79 95 eller arp@trm.dk.

Med venlig hilsen

Anders Petersen
Fuldmægtig